NWR คาดรายได้ปีนี้โตเข้าเป้า 5% รับรู้ฯ Backlog หนุน
NWR คาดรายได้ปีนี้โตเข้าเป้า 5% ตั้งเป้าปี 60 โตเกิน 10% เผยธุรกิจรับเหมาก่อสร้างมี backlog มูลค่า 1.60 หมื่นลบ. ทยอยรับรู้ฯปีหน้าไม่ต่ำกว่า 45%
15 ธ.ค. 2559

นายปสันน สวัสดิ์บุรี รองกรรมการผู้จัดการอาวุโส ฝ่ายธุรกิจใหม่และวางแผนกลยุธ์ บริษัทเนาวรัตน์พัฒนาการ จำกัด (มหาชน) หรือ NWR เปิดเผยว่า ผลประกอบการในปี 59 บริษัทคาดว่ารายได้น่าจะเติบโตตามเป้าหมาย 5% จากปีก่อนที่มีรายได้ 7,672.81 ล้านบาท และ 9 เดือนที่ผ่านมามีรายได้อยู่ที่ 5,886.32 ล้านบาท จากการรับรู้ backlog เข้ามาอย่างต่อเนื่อง และรับรู้รายได้จากธุรกิจอสังหาริมทรัพย์ จากการโอนกรรมสิทธิ์ในโครงการเหลือขาย เช่น ดิ อิสสระ ลาดพร้าว มูลค่า 2,700 ล้านบาท โอนแล้ว 99% , อิซซี่ คอนโด สุขสวัสดิ์ มูลค่า 1,900 ล้านบาท โอนแล้ว 65% ,วิลล่า บารนี มูลค่า 630 ล้านบาท โอนแล้ว 94% ,บารานี พาร์ค มูลค่า 1,000 ล้านบาท โอนแล้ว 4%
ขณะที่บริษัทมีงานที่อยู่ในขั้นตอนพิจารณาเข้าร่วมประมูล และอยู่ระหว่างรอผลการประมูล ทั้งงานโครงการของภาครัฐและภาคเอกชน มูลค่าราว 109,627 ล้านบาท แบ่งเป็นงานโรงไฟฟ้า ,ท่าเรือ ,นำสายไฟฟ้าลงใต้ดิน ,อุโมงค์ และงานสายไฟฟ้าแรงสูง เป็นต้น คาดหวังได้รับงานเข้ามาราว 5-10%
ส่วนธุรกิจอสังหาริมทรัพย์ ขณะนี้มี backlog ราว 4.5 พันล้านบาท ซึ่งจะทยอยรับรู้รายได้ในช่วงปี 60-62 เฉลี่ยปีละ 30% อีกทั้งบริษัทยังมีแผนเปิดตัวโครงการคอนโดมิเนียมเพิ่มอีก 1 โครงการในปีหน้า มูลค่าโครงการราว 690 ล้านบาท คือ โครงการเอสเพน คอนโด ลาซาน เฟส 2 โดยจะเปิด Presales ในช่วงเดือน ก.พ.60
ขณะที่ในปีนี้มีการเปิดโครงการใหม่จำนวน 2 โครงการ คือ บ้านอิสระ บางนา มูลค่า 2,600 ล้านบาท และบารานี เรสซิเดนซ์ มูลค่า 850 ล้านบาท โอนแล้ว 4% รวมถึงเอสเพน คอนโด ลาซาล เฟส 1 ที่คาดจะเริ่มโอนได้ในไตรมาส 3/60
นอกจากนี้ บริษัทตั้งเป้ารายได้ปี 60 เติบโตไม่ต่ำกว่า 10% โดยปัจจุบันธุรกิจรับเหมาก่อสร้างมีงานในมือ (backlog) อยู่ที่ 16,040 ล้านบาท เป็นงานที่เซ็นสัญญาแล้ว 12,815 ล้านบาท และงานที่ยังไม่ได้เซ็นสัญญา 3,225 ล้านบาท คาดว่าจะทยอยรับรู้รายได้ในปีหน้าไม่ต่ำกว่า 45% และในปี 61 อีกไม่ต่ำกว่า 30% ที่เหลือจะรับรู้ในปีถัดไป
 
 